Die Covid-19 gebeure het aan die Westerse wêreld opnuut die geleentheid gegee om Sjina in die spervuur te plaas, soos die irrasionele uitlating van Mike Pompeo die pas afgelope week getuig. Met die propaganda-masjien van die Weste wat in snelrat is word Sjina beskuldig as sou hy kop in een mus met die WGO is, die besonderhede en veral die gevaar van die virus aan die wêreld verswyg het, en word sommer in die proses ‘n klomp ou koeie uit die sloot gegrawe – soos dat dit te alle tye te wagte kan wees van ‘n diktatorskap en ‘n kommunistiese staat. Dis nou dieselfde Weste wat graag produkte in Sjina laat maak maar ook koop wat in Sjina vervaardig word.
Maar wat is die waarheid oor Sjina? Wel, mens kan maar net reageer op dit wat jy sien en weet en die res is pure spekulasie. Op Maroelamedia se webwerf raak Jaco Kleynhans ’n groot potvol kwyt oor Sjina maar lewer mens kommentaar word jy, soos wat Google en Facebook maak, eenvoudig geïgnoreer of gesensor. So bou die webwerf ‘n reputasie vir debat slegs vir diegene wat in pas is met hulle denke – wat maar eintlik ook deel van die hoofstroom is, soos hulle base.
Wanneer mens na die Covid-19 “pandemie” kyk is dit eweneens interessant dat die VSA deur middel van die Rockefeller-stigting ook vir Sjina geteiken het. So skryf Engdahl:
Sjina spandeer omtrent 10% van wat die VSA op wapens spandeer. Daar is dus geen sprake van Sjinese aggressie nie. Feit is dat die VSA Sjina feitlik omring het met militêre basisse en dat dit die VSA is wat al die aggressie opwek deur sy doen en late. Ten spyte dus van die bewyse tot die teendeel word Sjina as die grootste gevaar vandag vir die VSA en die Weste beskou. So verklaar Donald Trump onlangs:
U sien, dit gaan daaroor dat Sjina die VSA wil onttroon as die enigste supermoondheid in die wêreld. Maar kyk mens na die rekord van skending van menseregte en vernietiging van state dan vind jy duidelike bewyse dat Sjina nie naastenby doen soos die VSA nie. Het Sjina ‘n staat soos Irak vernietig? Het Sjina vir die wêreld gelieg soos die VSA oor die 9/11-gebeure? Het Sjina Afghanistan onder valse voorwendsels ingeval en opium uitgevoer om mense te verslaaf? Het Sjina ander state se leiers en generaals in hulle eie state vermoor soos wat die VSA male sonder tal doen? So, wie hou werklik die gevaar vir wêreldvrede in?
Intussen is Sjina besig met een van die grootste projekte wat die wêreld nog gesien het, die sogenaamde One Belt One Road initiative (OBOR). Dit sluit in spoorlyne, snelweë, hawens en ander infrastruktuur wat state deur die ganse Europa en Asië sal verbind soos nog nooit te vore nie. Is dit gevaarlik? Ja, net vir so ver dit die VSA sal onttroon as die wêreld se supermoondheid!
In plaas daarvan dat die VSA klem lê op sy eie infrastruktuur (wat uitmekaar val) en die ophef van sy eie mense (wat skandelik nagelaat word), word dit beheer deur banke wat oorheersing in die finansiële wêreld soek met geen onderbou van produksie en vervaardiging nie.
Dus, deur propaganda word Sjina skielik van alles en nog wat beskuldig. Maar waar is die bewyse? Ook oor die virus is daar geen bewyse dat Sjina die sondaar is nie, maar is daar juis groot vrae oor wat die VSA aangevang het en of die vingers nie juis dalk na die VSA moet wys nie.